Balázs Béláné

Beszámoló az Erasmus tanári továbbképzésről, mely Horvátországban, Pula városában volt 2026. július 20 és 25. közt,
a tanfolyamot vezette Puhr Adrienn tanárnő

A tanfolyam címe az volt, hogy Burn Bright, Not Out, szabadfordításban a cím Égj szenvedéllyel, de ne égj ki! A kurzus a tanári kiégés megelőzéséről, a közelgő tünetek felismeréséről, a stressz elkerüléséről, a baj bekövetkezte utáni lehetőségek alkalmazásáról szólt. 17 tanárkolléga vett részt a képzésen, több országból, a legtöbben magyarok voltunk. 
Naponta 12-15 feladatot oldottunk meg, az elméleti hátteret konkrét gyakorlatok elvégzése követte, a mindfulness jellegű, regeneráló tevékenységek voltak túlsúlyban. Megrajzoltuk a „stressz-fánkat,” tudatosítottuk, hogy mely teendőink okoznak energiaveszteséget és melyek töltenek fel, kipróbáltuk a zeneterápia elemeit órai keretek közt, mozgásos feszültséglevezetőket. Beszéltünk az érzelmi intelligenciáról, az érzelmek felismeréséről, szabályozásukról, amelyek nagy mértékben befolyásolják a döntéseket, a stressz-szinteket, a kapcsolatokat és az osztálytermi klímát.
Beszéltünk a személyes határok meghúzásáról, arról, hogy hogyan kell nemet mondani, hogyan kell a nemet elfogadni, az egészséges kapcsolatokról. 
A napot mindig egy összegző feladat zárta, a falra helyezett fehér lapra mindannyian egy-egy szót írtunk fel, valamit, amit elviszünk magunkkal. Vezettünk kiégés naplót: vissza kellett gondolnunk arra, hogy mit fedeztünk fel önmagunkról a nap során, mi lepett meg minket, mit fogunk másképp csinálni a következő naptól kezdve. A tanfolyam kitért a tudatos időbeosztásra is. Azt is tisztáztuk, hogy mely feladatok hogyan alkalmazhatók az osztályban, ahol tanulunk.
A zárónapon piacra mentünk, jó élmény volt, majd visszatérve, az iskolában ünnepélyesen zártuk az egész hetet. Mivel tele voltunk személyes és közösségi élménnyel, érzelmes búcsúzásra került sor. Legtovább ez az emberi élmény marad meg a tanfolyamból. 
Pula történelmi kikötő, sok monarchia-korabeli épülettel, a híres római amfiteátrummal, csodálatos középkori főtérrel. Nagy élmény volt az idegenvezetett városlátogatás és vacsora a nyelviskola jóvoltából. Voltunk hajókiránduláson és kipróbáltuk a helyi csevapot. 
A tanfolyamon készült fényképeket Puhr Adrienn tanárnő készítette.

